பாம்பன் பாலம்

பாம்பன் பாலம் (Pamban Bridge) என்பது தமிழ்நாட்டில் அமைந்துள்ள ஒரு கடல்வழி தொடருந்துப் பாலமாகும். பாக்கு நீரிணையில் அமைந்துள்ளள இந்தப் பாலம், இந்திய பெருநிலப்பரப்பில் உள்ள மண்டபம் என்னும் ஊரையும் பாம்பன் தீவிலுள்ள இராமேசுவரத்தையும் இணைக்கின்றது. 

1914-ஆம் ஆண்டு திறக்கப்பட்ட இந்தக் கடல் பாலத்தில், கப்பல்கள் செல்வதற்கு ஏதுவாக நடுவில் திறக்கும் கத்திரி வடிவ தூக்குகள் அமைந்துள்ளன. ஏறத்தாழ 2.3 கி.மீ. நீளமுள்ள இது, இந்தியாவின் முதல் கடல் பாலம் ஆகும். 2010 -ஆம் ஆண்டு மும்பையில் உள்ள பாந்திரா-வொர்லி கடற்பாலம் திறப்பதற்கு முன்பு வரை, இது இந்தியாவின் மிக நீளமான கடல் பாலமாக இருந்தது. பாம்பன் தொடருந்துப் பாலத்திற்கு அருகில், 1988-ஆம் ஆண்டு ஒரு சாலை போக்குவரத்துப் பாலம் திறக்கப்பட்டது.

2020-ஆம் ஆண்டில், தற்போதுள்ள பாலத்திற்கு அருகில் ஒரு புதிய பாலத்தை கட்டும் பணி தொடங்கியது. 2022-ஆம் ஆண்டு திசம்பரில், கடல் அரிப்பின் காரணமாக தொடருந்துப் பாலம் பலவீனமடைந்ததால், பாலத்தின் மீது தொடருந்துப் போக்குவரத்து முற்றிலுமாக நிறுத்தப்பட்டது.

வரலாறு
19-ஆம் நூற்றாண்டில், பிரித்தானிய நிர்வாகம் இலங்கையுடனான வர்த்தகத்தைப் பெருக்குவதற்கான வழிகளை ஆராய்ந்தது. இதன் விளைவாக 1870-ஆம் ஆண்டு இந்திய நிலப்பகுதியுடன் பாம்பன் தீவை இணைக்கும் பாலத்திற்கான திட்டங்கள் பரிந்துரைக்கப்பட்டன. இதன் கட்டுமானம் 1911-ஆம் ஆண்டு ஆகத்து மாதம் தொடங்கியது. இந்தக் கடற்பாலம் 24 பிப்ரவரி 1914 அன்று தொடருந்துப் போக்குவரத்துக்காக திறக்கப்பட்டது. இதன் மூலம் பாம்பன் தீவில் உள்ள இராமேஸ்வரம் இந்தியாவின்  பெருநிலப்பகுதியுடன் இணைக்கப்பட்டது. 

1964-ஆம் ஆண்டில் பாம்பன் தீவை தாக்கிய பெரும் புயல், சூறாவளியின் போது இந்தப் பாலம் கடுமையாகச் சேதமடைந்தது. இதனைச் சீராக்க விரிவான பழுதுபார்க்கும் பணிகள் மேற்கொள்ளப்பட்டன. பாம்பன் தொடருந்துப் பாலத்திற்கு அருகில் உள்ள சாலைப் போக்குவரத்திற்கான பாலம் 1988-ஆம் ஆண்டில் திறக்கப்பட்டது.


2009-ஆம் ஆண்டில், அதிக எடையுள்ள சரக்கு இரயில்களைத் தாங்கும் வகையில் பாலத்தைப் பலப்படுத்தும் பணி மேற்கொள்ளப்பட்டது. 13 சனவரி 2013 அன்று ஒரு கடற்படைப் படகு பாலத்தில் மோதியதால் ஏற்பட்ட சேதத்தால் பாலத்தின் சில தூண்களை சரிசெய்ய வேண்டியிருந்தது. இதன் நூற்றாண்டு விழா 2014ஆம் ஆண்டு கொண்டாடப்பட்டது./ 2016 ஆம் ஆண்டு இந்திய அரசின் இரயில்வே அமைச்சகம்  செலவில் பாலத்தை நவீனமாக்கும் திட்டத்தை அறிவித்தது. 2018 திசம்பரில் பாலத்தின் தூண்களில் பிளவு ஏற்பட்டதையடுத்து, பழுது பார்ப்பதற்காக தொடருந்து இயக்கம் நிறுத்தப்பட்டது. பின்னர், பாலத்தைச் சரி செய்து, மார்ச் 2019-இல் மீண்டும் தொடருந்துப் போக்குவரத்து தொடங்கியது. 

2020-ஆம் ஆண்டில், இந்திய அரசு பழைய பாம்பன் பாலத்தின் அருகே, இந்திய ரூபாய் 250 கோடி செலவில் புதிய ரயில் பாலம் கட்டப்படும் என்று அறிவித்தது. 2022-ஆம் ஆண்டு திசம்பரில், கடல் அரிப்பின் காரணமாக தொடருந்துப் பாலம் பலவீனமடைந்ததால், பாலத்தின் மீது தொடருந்துப் போக்குவரத்து முற்றிலுமாக நிறுத்தப்பட்டது.

 அமைப்பு 
பாம்பன் தொடருந்துப் பாலமானது, கடல் மட்டத்திலிருந்து  உயரத்தில் அமைந்துள்ளது;   நீளமானது. இந்தப் பாலம் 143 தூண்களைக் கொண்டுள்ளது. இந்தக் கடல் பாலத்தில், கப்பல்கள் செல்வதற்கு ஏதுவாக நடுவில் திறக்கும் கத்திரி வடிவ தூக்குகள் அமைந்துள்ளன. பாலத்தின் இரண்டு தூக்குகளும் நெம்புகோல்களைப் பயன்படுத்தி கையினால் திறக்கப்படுகின்றன. ஒவ்வொரு மாதமும் கிட்டத்தட்ட பத்து பெரிய கப்பல்கள் இப்பாலத்தின் கீழே செல்கின்றன.

பாம்பன் பாலம், உலகிலேயே மிக அதிக அளலில் துருப்பிடிக்கத் தக்க, கடல் அரிப்பால் வெகுவாக பாதிக்கப்படக்கூடிய ஒரு சூழலில் அமைந்துள்ளது. இதனால் இதற்கான கட்டுமானப் பணிகள் மிகுந்த சிரமங்களுக்கு இடையிலேயே நடைபெற்றன. மேலும், இந்த இடம் அதிவேகமான காற்றையும் சூறாவளிகளையும் எதிர்கொள்ளும் மண்டலமாகவும் உள்ளது. எனவே, இதன் பராமரிப்பு ஒரு சவாலான வேலையாகவே உள்ளது.

இந்தப் பாலம் கட்டப்பட்ட போது, இதன் மீது ஒரு குறுகிய அகலம் கொண்ட (மீட்டர் கேஜ்) இரயில் பாதை அமைக்கப்பட்டது. 2007-ஆம் ஆண்டு, இந்தப் பாதை அகல இரயில் பாதையாக மேம்படுத்தப்பட்டது. இந்த இரயில் பாதையானது இந்தியாவின் பெருநிலப்பரப்பையும் பாம்பன் தீவையும் இணைக்கின்றது. முன்னதாக, இந்த இரயில் பாதை பாம்பனை அடைந்ததும் இரு பாதைகளாகப் பிரிந்து, ஒன்று  ராமேஸ்வரம் நோக்கி சென்றது; மற்றொரு கிளைப் பாதை தனுஷ்கோடியில் முடிவடைந்தது. 1964-ஆம் ஆண்டு சூறாவளியின் போது  தனுஷ்கோடிக்கான இரயில் பாதை முற்றிலுமாக அழிந்து போனது.

 மேற்கோள்கள் 

 வெளி இணைப்புகள் 

 பாம்பன் பாலம் ஒரு பார்வை - இராமேஸ்வரம் ( Rameswaram Pamban Bridge)

பகுப்பு:தமிழ்நாட்டில் பாலங்கள்
பகுப்பு:இராமேசுவரத்தில் போக்குவரத்து
பகுப்பு:பாக்கு நீரிணை
பகுப்பு:இந்தியாவிலுள்ள இருப்புப் பாதை பாலங்கள்